ARRONDO ALDASORO (EH Bildu, 2015-03-06):
LAB sindikatuak eman zuen horren berri eta handik egun batzuetara LAB eta ELA sindikatuak salatu zuten.
Ez dut irakurriko Confebasken dokumentu horretan esaten zen guztia, hori bai, denok ezagutzen dugu, osoko bilkura honetan ere azalduta dago eta batzordean ere bai, noski.
Baina bai esango dut alegazio proposamen horietan azaltzen denaren ondorioz gerta daitekeena. Aukera guztiak irekitzen dira sindikatu batzuk erakunde sindikal erregistrotik kanpo gelditzeko, sindikatu batzuk erakunde sindikal erregistrotik kentzeko, bere izaera galtzeko, ELA eta LAB aipatzen dira dokumentu horretan, eta beste batzuk ere arriskuan egon daitezke.
Eta guretzat hori gauza larria da, serioa da eta ezin da bigarren mailako gai bat bezala tratatu.
Confebaskek ukatu egin du dokumentu hori berea denik, baina ez du ezagutzera eman aurkeztutako alegazioen agiria eta, Jaurlaritzak dioenez, berak ere ez du ezagutzen eta hori guretzat oraindik askoz kezkagarriagoa da.
Eta oraindik gehiago, baldin badago, gaia pil-pilean zegoenean, Aburto jaunak, Enplegu eta Gizarte Politiketako sailburu ohiak, elkarrizketa sozialaren mahaia deitu izana larriagoa oraindik iruditzen zaigu.
Inolako aldaketarik gabe eta, hori bai, Confebasken parte hartzearekin, jakinda ELA eta LAB  - gehiengo sindikal zabala dutenak -  ez zutela parte hartuko, batetik, eta legez kanpo gelditzeko eskaera argitu gabe zegoela, bestetik. Hain zuzen ere, orain dagoen bezala, argitu gabe, horrela jarraitzen duelako.
Elkarrizketa sozialerako mahaiak Confebaski aurpegia zuritzen laguntzeko, gaiari garrantzia eta larritasuna kentzeko asmoarekin, ohar bat kaleratu zuen. Agiri horretan, Confebasken izena daramana, esaten zenarekin ez zetorrela bat adierazten eta horrekin gaia itxitzat, amaitutzat eman nahi izan da.
Beste behin gogoratu nahi dut elkarrizketa sozialerako deituriko mahaian apenas langileen ordezkarien % 30a dagoela ordezkatuta bertan.
Aldiz, gainera, orain egiten ari diren hauteskunde sindikaletan, gaur bertan prentsan agertzen direnak, mahai horretatik kanpo dauden sindikatuak, gehiengo zabala duten sindikatuak indartuta ateratzen ari direla.
Oso esanguratsua da alde horretatik datu orokorrak ikusteaz gain, baita ere gatazketan dauden enpresetan agertzen ari diren emaitzak, arlo publikoan zein pribatuan.
Langileak argi daukate, gero eta argiago, eta errealitate hori sailburuak, eta aprobetxatzen dut hemen dagoela, Toña jaunak kontuan hartu beharko lukeela uste dugu eta, garrantzitsuena dena, serioski pentsatu beharko luke sailburu jaunak elkarrizketa mahaia zertarako izan behar den.
Lan esparru propioa defendatzeko bada, lan harremanak beste norabide batean ipintzeko, erasoei aurre egiteko, lan erreformak ekarri duena gelditzeko edo prekarietateari aurre egiteko bada, zein egongo da elkarrizketaren kontra? Inor ez. Atzo ere esan genuen.
Baina hori ez da errealitatea, zoritxarrez, azken batean Espainiaren ereduaren errepikapena da eskaintzen zaiguna edo duzuena, eta hori badakigu zertarako balio izan duen eta duen gaur egun ere bai.
Confebask oso eroso dago eredu honetan, zalantzarik gabe, baina ez dugu guk behintzat eredu hori nahi, ez dugu ikusten hortik etorri daitekeenik aurrerabiderik gure herrian.
Ez hori bakarrik, Confebasken agerraldia eskatu genuen Enplegu eta Gizarte Politiketako Batzordean eta berriro ere uko egin dio etortzeari. Erraza zeukan, etorri, bere iritzia eman, bidali dituen aleagazioak azaldu eta kito, dena argi.
Ez du hori egin eta jarrera, jokabide hau salatzen dugu. Salatzen dugu argi eta garbi. Eta baita salatzen dugu Legebiltzar honekiko izandako mesprezuzko jarrera. Uko egiteko, ez etortzeko arrazoiak ere oso adierazgarriak dira. Esan beharrekoa, elkarrizketa sozialeko mahaian esan dutela diote. Dokumentua konfidentziala dela eta batzuk sortu eta mantendu nahi dugun polemika saihesteko, uko egiten diotela legebiltzarrera etortzeari.
Guk alderantziz pentsatzen dugu, aukera ezin hobea galdu duela sinesgarritasuna berreskuratzeko, gardentasunez aritzeko eta ezagutzera emateko beraien agiria eta ez du egin. Sindikatuek, batzordeko agerraldian esan zuten bezala, Confebasken eguneroko jarrerak berak, sinesgarri egiten du agiria.
Eta guzti honen aurrean Jaurlaritzaren jarrerak kezka berezia sortu digu. Nola da posible horrelako egoera baten aurrean, ez da bigarren mailako gai bat  - lehen esan dudan bezala - , besterik ez egitea. Confebaskek CEOEri bidalitako txostena ez duela ezagutzen dio Jaurlaritzak eta hala ere hori ez da arazo bat berarentzat.
Ezagutu ditugu ere Jaurlaritzak aurkeztutako alegazioak errege dekretuaren zirriborroari eta esan dezakegu errege dekretuan proposatzen den sakoneko aldaketa ez duela aipatzen ere, zergatia edo horren arrazoia ez dugu ezagutzen, ezin dugu baloratu.
Gu ez gaude, hala ere, posizio horretan eta horregatik ez gaude itxitzat emateko posizioan, ez dugu pentsatzen dena argituta dagoenik, eta horregatik ekarri dugu osoko bilkurara ELA eta LABek proposatutakoa, uste dugulako legebiltzarra bai dela tokia honetaz hitz egiteko eta baita dagokion erabakiak hartzeko.
Aste honetan bertan 400 enpresa batzordek baino gehiagok eman diote proposamenari babesa eta argi eta garbi adierazi dute askatasun sindikalaren aurka egindako eraso larria izan dela eta babesa eman diete sindikatuei.
Uste dugu, legebiltzarra ezin dela hori baino gutxiago egon, ezin dela hortik, errealitate horretatik kanpo gelditu inolaz ere ez. Bestela jarraituko dugu beste aldera begiratzen benetako arazoen aurrean. Eta horregatik ekarri ditugu bi sindikatuek aurkeztutako proposamenak, non bi puntu zehatz jasotzen diren.
Lehenengoa, Euskal legebiltzarraren konpromisoa, askatasun sindikalaren alde, askatasun sindikalerako oinarrizko eskubidearen alde, hau baita gizarte demokratiko bat definitzen duen ezaugarri nagusietako bat. Askatasun hori modu zabalean ulertzen da, sindikatuek dagozkien interesak defenditzeko bitartekoak askatasunez hautatzeko eskubidea barne.
Eta bigarrena, Eusko legebiltzarrak gaitzetsi egiten du Confebasken asmoa, alegia, elkarte sindikal eta enpresariaren estatutuen gordailuari buruzko errege dekretuan, sindikatu izaeraren galera bultza dezaken prozedura bat sartzea.
Jakin badakigu EAJk eta Alderdi Sozialistak erdibidekoa adostu duzuela, Gipuzkoan herenegun adostutakoaren berdina. Erdibidekoak saihestu egiten du, gure ikuspuntutik, eztabaida honen mamia eta oinarrian dagoena.
Confebasken agiria eta honen jarrera eta jokabidea, hori da benetan mamia. Ez gaude eztabaidatzen, askatasun sindikalaren inguruan bururatu zaigulako gaur egun aproposa dela horretarako eta auto bat egin nahi dugula askatasun sindikalaren alde.
Eztabaidatzen ari gara gai hau, Confebasken dokumentu bat ezagutu zelako eta ez dugu beste dokumentu edo agiririk ezagutu. Ez guk, ez Jaurlaritzak, ez elkarrizketa mahaian elkartzen direnak, ez kanpoan daudenak. Inork. Horretaz ari gara hitz egiten...
Eta larria delako gaia, ez delako itxitzat emateko modukoa ezer gehiago jakin gabe eta ezagutu gabe, eta horregatik iruditzen zaigu ez dela nahikoa adostu duzuena eta gaur orain hemen defendatuko duzuena.
Gutxienez iruditzen zaigu Legebiltzarrak, Jaurlaritzat eskubidea dugula iritzita, iritzi garen tokira ezagutzeko Konfebaskek benetan zer aurkeztu dion CEOEri, hori ezin dela izan, kasu honetan, Konfebasken kasuan gauza konfidentzial pribatu bat, zeren bere dokumentua, bere izena daraman dokumentua mahai gainean dago gaur oraindik argitu gabe.
Ez da nahikoa beraiek esatea ez dela beraiena. Zerbait gehiago posible da eskatzea eta exijitzea.